stanford-oval/wikipedia huggingface dataset:
הפועל לב ירושלים
היסטוריה

המועדון הוקם על-ידי הכדורסלנית רבקה רוס וד"ר נטע אבוגוב. רבקה רוס גדלה במיאמי בבית יהודי דתי ליברלי. היא עלתה עם משפחתה לישראל ב-1997 והחלה לשחק כדורסל בגיל 12. היא שיחקה במספר קבוצות בליגת העל כמו מכבי אשדוד, אליצור חולון, אליצור רמלה והפועל ראשון לציון. רוס החלה לפעול במסגרת עמותת PeacePlayers שמטרתה לגשר בין אוכלוסיות שונות באמצעות הכדורסל. במסגרת העמותה אימנה רוס קבוצות ספורט עממיות ששילבו נערות יהודיות דתיות וחילוניות ונערות ערביות.
העמותה הקימה קבוצות כדורסל עממיות וכן קבוצת בוגרות הישגית בשם מ.ל.ה.ש. (משחקות למען השלום) שפועלת במרכז ימק"א בירושלים ומשחקת בליגה הארצית.
רוס שיחקה ואימנה במ.ל.ה.ש. וכאשר ליגות הכדורסל הושבתו בשל התפרצות הקורונה בישראל החלה לתכנן הקמת מועדון שיהיה מכוון יותר להישגיות. רוס חברה לנטע אבוגוב, בעלת תואר שלישי בחינוך מאוניברסיטת תל אביב ולשעבר יושבת ראש מועדון מעיינות/גלבוע אשר בתה שיחקה במסגרת העמותה.השתיים הקימו את מועדון הפועל לב ירושלים. בהסכמת מ.ל.ה.ש. ירושלים עברו ממנה מספר שחקניות בכירות (כולל רוס עצמה) לקבוצה החדשה, הפועל לב ירושלים, ולצידן הצטרפו עוד מספר שחקניות נוער ומספר שחקניות בעלות ניסיון מקצועני. בנוסף הקים המועדון קבוצות ילדות ונערות ואקדמיה לכדורסל בחוות הנוער הציוני, שם גם אירחה הקבוצה הבוגרת את משחקיה הבייתיים.
היסטוריה > 2021/22

בעונת 2021/22 זכתה לב ירושלים באליפות המחוז הדרומי של הליגה הארצית ועלתה לליגה הלאומית לאחר שגברה על אלופת מחוז השרון, מכבי הוד השרון.
היסטוריה > 2022/23

בעונת 2022/23 שיחקה הקבוצה בליגה הלאומית בהדרכתו של המאמן יונתן אורן וזכתה בגביע האיגוד לאחר שגברה על הפועל כפר סבא. בתום העונה פגשה לב ירושלים את כפר סבא שוב בסדרת גמר הפלייאוף, גברה עליה 2-0 והבטיחה את מקומה בליגת העל.
היסטוריה > ליגת העל

לקראת עונת 2023/24 התמנתה לימור פלג למאמנת הקבוצה. יונתן נוה, מאמן האקדמיה של המועדון, מונה לעוזרה. במרץ 2024 זכתה הקבוצה בגביע המדינה לאחר שגברה במשחק הגמר על אליצור רמלה (שעד אז ניצחה בכל משחקיה באותה עונה בכל המסגרות). הקבוצה סיימה את העונה הסדירה במקום השני וגברה על מכבי בנות אשדוד בסדרת חצי גמר הפלייאוף. בגמר התמודדה לב ירושלים מול רמלה והפסידה בשלושה משחקים.
הקבוצה מארחת את משחקיה הבייתיים בהיכל הספורט מלחה.
תארים והישגים

ליגת העל
סגנות: 2023/24
גביע המדינה:
זכייה: 2023/2024
אליפות הליגה הלאומית:
זכייה: 2022/2023
גביע האיגוד:
זכייה: 2022/2023
אליפות המחוז הדרומי של הליגה הארצית
זכייה: 2021/2022
מחלקת נוער

במסגרת המועדון פועלות שתי קבוצות קט-סל, קבוצת ילדות א', נערות א' ונערות ב'. קבוצת נערות ב' של המועדון הגיעה בעונת 2022/23 לחצי גמר גביע המדינה.
סגל הקבוצה

מעודכן ל-13 בפברואר 2024
| מספר | מדינה | שם | גובה | שנת לידה | עמדה |
| --- | --- | --- | --- | --- | --- |
| 1 | ישראל | אליסה ברון-פלג | 1.78 | 1992 | קלעית |
| 3 | ארצות הברית | בריאנה ריצ'רדסון | 1.85 | 1995 | פאוור פורוורד |
| 4 | ישראל | נועה גגולה | 1.70 | 2006 | קלעית |
| 6 | ישראל | הודיה קבדה | 1.77 | 2005 | פאוור פורוורד |
| 7 | ישראל | נור כיוף | 1.70 | 2001 | קלעית |
| 8 | ישראל | שיר תירוש | 1.70 | 1999 | קלעית |
| 9 | ישראל | הדר מור יוסף | 1.73 | 2005 | קלעית |
| 10 | ישראל | תמר גרינבוים | 1.75 | 2005 | קלעית/סמול פורוורד |
| 11 | ישראל | איילת בוקר | 1.68 | 2008 | קלעית |
| 18 | ארצות הברית | אנט סנואו | 1.78 | 1994 | סמול פורוורד |
| 30 | ישראל | קרני ארוטשס | 1.70 | 2005 | קלעית |
| 33 | ישראל | נטע מישר | 1.65 | 2006 | קלעית |
| 35 | ארצות הברית | סטאשה קארי | 1.88 | 1995 | פאוור פורוורד |
ראו גם

הפועל ירושלים (כדורסל נשים) - קבוצה שקדמה להפועל לב ירושלים כמייצגת האגודה בכדורסל נשים
הערות שוליים

↑  נצחיה יעקב, המאמנת שעשתה שינוי בירושלים: "אצלי בקבוצה יש נערות חרדיות לצד ערביות", באתר ynet, 1 ביוני 2023
↑  רוני שחר, חולמת בגדול: נטע אבוגוב באה לשנות את כדורסל הנשים בגלבוע, באתר Mynet העמק, ‏9 באוקטובר, 2018
↑  שלומי אהרוני, מקימת 'הפועל לב ירושלים': "המטרה היא להגיע לאירופה", באתר Mynet ירושלים, ‏15 במרץ, 2023
↑  שי ברק, "הפרויקט של רוס" - לב ירושלים בלאומית, באתר ספסל, ‏3 במאי, 2022
↑  בדרך לדאבל: בנות הפועל לב ירושלים זכו בגביע האיגוד, באתר וואלה, 11 במאי 2023
↑  הוקמה לפני שנתיים - ועלתה לליגת העל לנשים, באתר ynet, 2 ביוני 2023
↑  רענן וייס, בעונתה הראשונה בליגת העל: הפועל לב ירושלים זכתה בגביע המדינה לנשים, באתר ynet, 7 במרץ 2024
↑  פוסט בדף הפייסבוק של המועדון, ‏19 בספטמבר, 2023
↑  אגודת הפועל לב ירושלים, באתר איגוד הכדורסל
↑  גביע המדינה לנערות ב, באתר איגוד הכדורסל
סבארו

| --- | --- |


 נתונים כלליים
 סוג:  רשת מסעדות פרטית
 מייסדים:  ג'נרו וכרמלה סבארו
 תקופת הפעילות:  1956–הווה (כ־69 שנים)
 מיקום המטה:  הנטינגטון 
 משרד ראשי:  קולומבוס, אוהיו
 ענפי תעשייה:  מזון מהיר 
 מוצרים עיקריים:  פיצה, פסטה
 הכנסות:  476 מיליון דולר (2010)
 מנכ"ל:  ג'יימס גרקו 
  
 www.sbarro.com
 
הסמל הקודם
סבארו היא רשת מזון אמריקאית המתמחה במוצרי מזון איטלקיים כגון: פיצה, ספגטי, פסטה ועוד מנות מהמטבח האיטלקי. המשרד הראשי של סבארו ממוקם בעיר קולומבוס באוהיו.
היסטוריה

סבארו הוקמה ב-1956 על ידי ג'נרו וכרמלה סבארו. בני זוג ושלושת בניהם, ג'וזף, מריו ואנתוני, שהיגרו לארצות הברית מנאפולי, שבאיטליה באותה שנה. משפחת סבארו פתחה חנות מכולת איטלקית בברוקלין, ניו יורק, שהפכה פופולרית בזכות האוכל הטרי שלה. ההצלחה של חנות המכולת הביאה לפתיחת מקומות נוספים במטרופולין ניו יורק. בשנת 1970 פתחה סבארו את המסעדה הראשונה שלה בתוך מרכז הקניות "קינג פלאזה" בברוקלין. אחד הסניפים העמוסים ביותר של הרשת היה בקניון מרכז הסחר העולמי, אך הוא נהרס בפיגועי 11 בספטמבר 2001.
בתחילת שנות ה-90 החלה להתרחב לשוק הבינלאומי באמצעות זכיינים ועד תחילת שנות ה-2000 הפעילה כאלף סניפים ב-30 מדינות. לישראל נכנסה הרשת בשנת 1994. בשנת 1997 החלה לפועל ברוסיה על ידי זיכיון שקיבל איל-הון היהודי-גאורגי מרב אלאשווילי, באפריל 2002, בעלי הזיכיון בישראל קיבלו גם את הזיכיון להקמת רשת סבארו בהולנד ותוך חמישה חודשים פתחו סניף סבארו ראשון באמסטרדם. אחר כך אף תכננה למנות את אחד מבעלי הזיכיון בישראל, יוחאי פלג, לסגן נשיא הרשת העולמית.
בסוף שנת 2006 נרכשה סבארו על ידי MidOcean Partners, קרן השקעות פרטיות, תמורת 450 מיליון דולר.
ב-4 באפריל 2011 הגישה בקשה לפשיטת רגל – צ'פטר 11. באותה תקופה היא דורגה בתור רשת הפיצות החמישית בגודלה בארצות הברית. בנובמבר 2011 ניתן לסברו אישור מבית המשפט לצאת מפשיטת רגל על פי תוכנית המחייבת ארגון מחדש והענקת בעלות על הרשת למלווים שלה. במרץ 2014 שוב הגישה בקשה לפשיטת רגל. סבארו הודיע ב-3 ביוני 2014, כי היא יצאה מהגנה מפני פשיטת רגל ב-2 ביוני, בהתבסס על תוכנית ארגון מחדש כפי שאושרה על ידי בית המשפט ב-19 במאי. 182 סניפים נסגרו והחברה הודיעה על העברת המטה שלה מניו יורק לקולומבוס, אוהיו.
בינואר 2015 התחלף הלוגו של סבארו מעיצוב הדומה לדגל המדינה האיטלקי, למתווה של פרוסת פיצה באדום וירוק, עם הכיתוב "NYC.1956" שנת ייסוד הרשת.
בשנת 2016 היו לרשת 318 סניפים בארצות הברית, פחות ממחצית מהמספר שהיו לה 12 שנים קודם לכן.
סבארו בישראל

בשנת 1994 קיבלה קבוצת קרדן ישראל בשותפת עם איש העסקים יוחאי פלג, את הזיכיון להקמת הרשת בישראל. הסניף הראשון נפתח בשנת 1995, בתוך התחנה המרכזית החדשה של תל אביב, תוך שנתיים פתחה הרשת 7 סניפים. בשנת 1998 פתחה את סניף הדגל שלה במרכז עזריאלי בתל אביב, והודיעה על תוכנית לפתיחת 5 סניפים חדשים עד סוף השנה.
בשנת 2000 הפעילה הרשת 18 מסעדות בישראל, אך חברת קרדן מכרה את חלקה בזיכיון, מאחר שלא הצליחה להגיע לרווחיות.
באוגוסט 2001 אירע בסניף סבארו בירושלים פיגוע התאבדות שגבה 16 הרוגים.
בשנת 2002 בעלי הזיכיון בישראל קיבלו גם את הזיכיון להקמת הרשת בהולנד, וביקשו לקבל את הזיכיון גם בסין ובאוקראינה.
בשנת 2004 הפעילה הרשת 20 מסעדות בישראל, רובם באמצעות זכייני משנה, והודיעה שתפתח עוד 20 מסעדות תוך שנתיים. בשנת 2005, נפתחה מסעדה בשרית של הרשת במרכז עזריאלי, ולאחר שהצליחה הודיעה הרשת שהיא פותחת בישראל רשת מסעדות בשריות. ב-2007 מכר בעל הזיכיון המקורי יוחאי פלג את חלקו ברשת לאיש העסקים דני ורנר.
בשנת 2005 פתחה הרשת סניף בקניון מלחה בירושלים, שאת הזיכיון שלו רכש חבר הכנסת לשעבר רפי אלול.
בתחילת 2010 פרץ סכסוך בין רשת סבארו העולמית לבין בעלי הזיכיון בישראל לאחר שלא שלמו לה דמי תמלוגים. בנוסף החלו עיכובים בתשלומים לספקים ומע"מ הטיל עיקול על חשבונות הרשת. באוגוסט 2010 מינתה השופטת ורדה אלשיך, מבית המשפט המחוזי בתל אביב, מפרק זמני לחברת טקדן, החברה הזכיינית, מאחר שלא פרעה חוב בסך של כ-750 אלף שקל לחברת טמפו משקאות. במסגרת הליכי הפירוק של הרשת נמכרה הפעילות שנותרה לרשת בישראל והיא החלה לפעול תחת שם חדש "איל פרסקו" ולא תחת זיכיון של רשת סבארו העולמית.
הערות שוליים

↑  איתי רום, ‏מקים הרשת ברוסיה: "בסבארו ישראל יש בעיה בניקיון ובטעם", באתר גלובס, 15 במאי 2010
↑  ישראלים פתחו סניף סבארו ראשון באמסטרדם, באתר הארץ, 23 בספטמבר 2002
↑  ורד שרון-ריבלין, ‏זכיין סבארו ישראל, יוחאי פלג, צפוי להתמנות סגן נשיא הרשת העולמית; יוביל הקמת הרשת בסין, באתר גלובס, 6 בנובמבר 2002
↑  MidOcean Partners Announces Agreement to Acquire Sbarro, Inc - November 22, 2006
↑  שירות גלובס, ‏סבארו העולמית הגישה בקשה לפשיטת-רגל כדי לצמצם חובות, באתר גלובס, 5 באפריל 2011
↑  שירות גלובס, ‏פעם שנייה ב-3 שנים: רשת סבארו מכינה בקשה לפשיטת-רגל, באתר גלובס, 2 במרץ 2014
↑  סבארו תשלם 48 דולר למ"ר במרכז עזריאלי, באתר גלובס, 27 באפריל 1998
↑  רשת סבארו תשכור עוד חמש חנויות למסעדות - תשלם עד %5.5 מהמחזור, באתר גלובס, 4 במאי 1998
↑  שי שלו ואסנת כותן, ‏קרדן מכרה לדן ורנר את אחזקותיה בסבארו; תרשום רווח של 6.5 מיליון ש', באתר גלובס, 11 במאי 2000
איי אונליין, קרדן יוצאת מרשת המזון האיטלקית סבארו; תרשום רווח של כ- 6.5 מ' ש', באתר TheMarker‏, 8 במאי 2000
↑  ברוך קרא, אלוף בן, עמוס הראל, 14 הרוגים וכ-140 פצועים בפיגוע התאבדות במרכז ירושלים, באתר הארץ, 10 באוגוסט 2001
ורד שרון-ריבלין, ‏סבארו תפתח מחדש הסניף בירושלים לאחר הפיגוע, באתר גלובס, 22 באוגוסט 2001
↑  ורד שרון-ריבלין, ‏סברו ישראל בודקת הקמת רשת בסין ובאוקראינה; בדקה מיזוג עם פיצה-האט, באתר גלובס, 6 באוגוסט 2002
↑  הארץ, סבארו מתכננת 20 סניפים ב-20 מיליון שקל, באתר TheMarker‏, 2 בנובמבר 2004
↑  ורד שרון-ריבלין, ‏לראשונה: מסעדה בשרית לסבארו, באתר גלובס, 3 באוקטובר 2004
↑  שירות גלובס, ‏רשת סבארו פותחת בישראל רשת מסעדות בשריות, באתר גלובס, 15 בינואר 2006
↑  עדי דברת, בעל הבית נעלם המתחתנים תקועים: "שילמתי 100 אלף שקל מראש - אני לא יודעת מה לעשות", באתר TheMarker‏, 16 בינואר 2009
↑  גיא ימין, ‏סבארו שכרה 180 מ"ר בקניון מלחה ב-45 דולר למ"ר, באתר גלובס, 10 ביולי 2005
↑  כתבי גלובס, ‏רפי אלול משקיע בפיצה, באתר גלובס, 12 בספטמבר 2005
↑  אילנית חיות, ‏בסבארו העולמית ממשיכים לטעון: הרשת בישראל לא שילמה תמלוגים, באתר גלובס, 7 ביוני 2010
↑  אילנית חיות, ‏מע"מ הטיל עיקול על חשבונות רשת סבארו - והשיקים חזרו, באתר גלובס, 6 במאי 2010
↑  הילה רז, אלשיך מינתה מפרק זמני לזכיינית סבארו: "מצב החברה בכי רע", באתר TheMarker‏, 12 באוגוסט 2010
↑  אילנית חיות, ‏השליטה ברשת איל פרסקו נמכרה לפי שווי של 2.3 מיליון שקל, באתר גלובס, 19 במרץ 2013
Brasinca Uirapuru

| --- | --- |

 מאפיינים כלליים
 נקרא גם:  Brasinca 4200 GT
 יצרן:  Brasinca SA
 שנות ייצור:  1964–1966
 הרכבה:  ברזיל ברזיל
 פלטפורמה:  Front-engine, rear-wheel-drive layout
 מפרט טכני
 מנוע:  6 צילינדרים, 4,271 סמ"ק המפיק 155 כ"ס (מנוע שברולט)
 הילוכים:  תמסורת ידנית 3–4 מהירויות
 מהירות מרבית:  200 קמ"ש
 מעצב:  Rigoberto Soler Gisbert
Brasinca Uirapuru היא מכונית ספורט בתצורת קופה, מתוצרת יצרנית הרכב הברזילאית Brasinca SA אשר יוצרה בין השנים 1964–1966 במפעל החברה בסאו קייטנו דו סול.
דגמי "Brasinca Uirapuru" הוגדרו כמכוניות גראן טוריסמו.
Brasinca Uirapuru

יוצרו 77 יחידות
2 דלתות
מנוע שברולט
3 מאיידים
הנעה אחורית
תאוצה בין 0 - 100 קמ"ש היא 10.4 שניות
הערות שוליים

↑  דגם "Brasinca Uirapuru" archive.org/web/20150402202844/http://quatrorodas.abril.com.br/classicos/brasileiros
↑  דגמי  "Brasinca Uirapuru" webclassicos.com.br/conheca-o-uirapuru
↑  דגם "Brasinca Uirapuru" bestcars.uol.com.br/classicos/brasinca
ניחוש (יהדות)

ערך זה עוסק באיסור הלכתי. אם התכוונתם לפעולה של חיזוי העתיד באמצעות אותות, ראו .
בהלכה היהודית, ניחוש הוא איסור תורה מתוך תרי"ג המצוות, והוא חלק מאיסורי כישוף ביהדות. ניחוש הוא עשיית פעולות או הימנעות בהסתמך על דברים שקורים לאדם או בסביבתו, אותם הוא מפרש כסימן עבורו, כאשר אין קשר רציונלי בין הסימן למעשה.
דוגמה מהדורות האחרונים לניחוש היא כאשר אדם שראה חתול שחור בעת שיצא מהבית, החליט שזה סימן עבורו שהיציאה מהבית אינה טובה, ובעקבות זאת הוא שב על עקבותיו.
מקור האיסור

מקור איסור ניחוש מופיע פעמיים בתורה. פעם אחת בחומש ויקרא: ”לֹא תֹאכְלוּ עַל הַדָּם, לֹא תְנַחֲשׁוּ וְלֹא תְעוֹנֵנוּ” (ספר ויקרא, פרק י"ט, פסוק כ"ו).
פעם שנייה בחומש דברים:
”כִּי אַתָּה בָּא אֶל-הָאָרֶץ אֲשֶׁר ה' אֱלֹהֶיךָ נֹתֵן לָךְ – לֹא תִלְמַד לַעֲשׂוֹת כְּתוֹעֲבֹת הַגּוֹיִם הָהֵם. לֹא יִמָּצֵא בְךָ מַעֲבִיר בְּנוֹ וּבִתּוֹ בָּאֵשׁ, קֹסֵם קְסָמִים, מְעוֹנֵן וּמְנַחֵשׁ וּמְכַשֵּׁף. וְחֹבֵר חָבֶר וְשֹׁאֵל אוֹב וְיִדְּעֹנִי, וְדֹרֵשׁ אֶל הַמֵּתִים” (ספר דברים, פרק י"ח, פסוקים ט'–י"א)
מקרי ניחוש במקרא

במקרא ישנם סיפורים על שתי דמויות שעשו מעשה ניחוש: עבדו של אברהם, שעל פי מסורת חז"ל היה אליעזר, ויהונתן בנו של שאול המלך.
במעשה מציאת השידוך של יצחק, אליה נשלח עבד אברהם, מסופר בתורה כך:
וַיֹּאמַר--ה' אֱלֹהֵי אֲדֹנִי אַבְרָהָם, הַקְרֵה-נָא לְפָנַי הַיּוֹם; וַעֲשֵׂה-חֶסֶד, עִם אֲדֹנִי אַבְרָהָם. הִנֵּה אָנֹכִי נִצָּב, עַל-עֵין הַמָּיִם; וּבְנוֹת אַנְשֵׁי הָעִיר, יֹצְאֹת לִשְׁאֹב מָיִם. וְהָיָה הַנַּעֲרָ, אֲשֶׁר אֹמַר אֵלֶיהָ הַטִּי-נָא כַדֵּךְ וְאֶשְׁתֶּה, וְאָמְרָה שְׁתֵה, וְגַם-גְּמַלֶּיךָ אַשְׁקֶה--אֹתָהּ הֹכַחְתָּ, לְעַבְדְּךָ לְיִצְחָק, וּבָהּ אֵדַע, כִּי-עָשִׂיתָ חֶסֶד עִם-אֲדֹנִי
מעשה נוסף המוזכר בתנ"ך שנזכר בו ניחוש, הוא במלחמת מכמש, כאשר יהונתן רצה לבדוק האם אלוהים יתן את הפלשתים בידו או לא:
וַיֹּאמֶר יְהוֹנָתָן: הִנֵּה אֲנַחְנוּ עֹבְרִים אֶל הָאֲנָשִׁים וְנִגְלִינוּ אֲלֵיהֶם. אִם כֹּה יֹאמְרוּ אֵלֵינוּ: "דֹּמּוּ עַד הַגִּיעֵנוּ אֲלֵיכֶם", וְעָמַדְנוּ תַחְתֵּינוּ וְלֹא נַעֲלֶה אֲלֵיהֶם. וְאִם כֹּה יֹאמְרוּ "עֲלוּ עָלֵינוּ", וְעָלִינוּ – כִּי נְתָנָם ה' בְּיָדֵנוּ, וְזֶה לָּנוּ הָאוֹת. וַיִּגָּלוּ שְׁנֵיהֶם אֶל-מַצַּב פְּלִשְׁתִּים; וַיֹּאמְרוּ פְלִשְׁתִּים – הִנֵּה עִבְרִים יֹצְאִים מִן הַחֹרִים אֲשֶׁר הִתְחַבְּאוּ שָׁם. וַיַּעֲנוּ אַנְשֵׁי הַמַּצָּבָה אֶת יוֹנָתָן וְאֶת נֹשֵׂא כֵלָיו, וַיֹּאמְרוּ: "עֲלוּ אֵלֵינוּ וְנוֹדִיעָה אֶתְכֶם דָּבָר"; וַיֹּאמֶר יוֹנָתָן אֶל נֹשֵׂא כֵלָיו: "עֲלֵה אַחֲרַי, כִּי נְתָנָם ה' בְּיַד יִשְׂרָאֵל".
הן עבד אברהם והן יהונתן קבעו סימן שעל פיו הם יקבעו את מעשיהם בעתיד, ולכאורה אין קשר רציונלי בין הסיבה למעשה המוחלט על פיו.
ואכן בחז"ל נאמר בהקשר לכך כי:
כל נחש שאינו כאליעזר עבד אברהם וכיונתן בן שאול אינו נחש.
הרמב"ם במשנה תורה הבין את דברי הגמרא כמגדירים את האיסור ההלכתי, וכך קבע שאסור לאדם לקבוע סימנים לא-רציונליים לעצמו, וכפי שאכן עשה אליעזר:
וכן המשים לעצמו סימנים, אם יארע לי כך וכך אעשה דבר פלוני, ואם לא יארע לא אעשה, כאליעזר עבד אברהם.
מדברי הרמב"ם עולה לכאורה שאליעזר עבד אברהם עבר על איסור ניחוש. אולם הכסף משנה מסביר שהוא סבר שבן נח אינו מצווה על כך. כמו כן, חלק מהמפרשים מסבירים שהסיבה שהרמב"ם לא הזכיר את יונתן – כי הוא מעניק פרשנות רציונלית לסימנו – למידת המצב המוראלי של האויב, בדומה לסימן שה' נתן לגדעון (ספר שופטים, פרק ז', פסוקים ט'–ט"ז).
גדרי האיסור

בתלמוד הבבלי במסכת סנהדרין מובאת ברייתא הממחישה את איסור הניחוש על ידי מספר דוגמאות של מקרים שהמאמין כי הם מעידים על מזל רע ופועל על פיהם עובר באיסור ניחוש:
תנו רבנן: מנחש – זה האומר: פתו נפלה מפיו, מקלו נפלה מידו, בנו קורא לו מאחריו, עורב קורא לו, צבי הפסיקו בדרך, נחש מימינו ושועל משמאלו
מנגד, במסכת חולין מובאת ברייתא לפיה ישנם מצבים שדומים לניחוש אך אינם אסורים מאחר שהם נחשבים לסימן בלבד:
תניא, רבי שמעון בן אלעזר אומר: בית תינוק ואשה - אף על פי שאין נחש, יש סימן. אמר ר' אלעזר: והוא דאיתחזק תלתא זימני, דכתיב: יוסף איננו ושמעון איננו ואת בנימין תקחו
גדרי האיסור > מחלוקת הראשונים האם סימן המשפיע על קבלת החלטה עתידית אסור

הראשונים נחלקו כיצד לפרש את דברי הברייתא הללו, ובהתאם לכך נחלקו בגדרי הסימנים שאין בהם איסור ניחוש.
גדרי האיסור > מחלוקת הראשונים האם סימן המשפיע על קבלת החלטה עתידית אסור > דעת הרמב"ם

במשנה תורה לרמב"ם מביא את דברי הברייתא במסכת סנהדרין להלכה:
אין מנחשין כעכו"ם שנאמר "לא תנחשו". כיצד הוא הניחוש:
כגון אלו שאומרין הואיל ונפלה פיתי מפי, או נפל מקלי מידי, איני הולך למקום פלוני היום, שאם אלך אין חפציי נעשין;
הואיל ועבר שועל מימיני, איני יוצא מפתח ביתי היום, שאם יצאתי, יפגעני אדם רמאי.
וכן אלו ששומעין צפצוף העופות ואומרין יהיה כך ולא יהיה כך, טוב לעשות דבר פלוני ורע לעשות דבר פלוני.
וכן אלו שאומרין שחוט תרנגול זה שקרא ערבית, שחוט תרנגולת זו שקראת כמו תרנגול.
הרמב"ם מבאר את דברי הברייתא בחולין כסימן טוב המתייחס למאורע שאירע לאדם בעבר, שלגביו אין איסור ניחוש. אולם אדם שפועל על פי סימנים כלשהם עובר באיסור ניחוש:
מי שאמר דירה זו שבניתי, סימן טוב הייתה עליי [...] מותר:  הואיל ולא כיוון מעשיו ולא נמנע מלעשות, אלא עשה זה סימן לעצמו לדבר שכבר היה--הרי זה מותר.
גדרי האיסור > מחלוקת הראשונים האם סימן המשפיע על קבלת החלטה עתידית אסור > דעת הראב"ד

הראב"ד בהשגותיו על דברי הרמב"ם, מבקר את פירושו של הרמב"ם ומפרש את דברי הגמרא באופן שהסימנים הנזכרים בה משפיעים על העתיד:
זה שיבוש גדול, שהרי דבר זה מותר ומותר הוא! ואולי הטעהו הלשון שראה: "כל נחש שאינו כאליעזר ויונתן - אינו נחש", והוא סבר שלעניין איסור נאמר, ולא היא! אלא הכי קאמר: אינו ראוי לסמוך, ואיך חשב על צדיקים כמותם עבירה זו? ואי הוו אינהו - הוו מפקי פולסי דנורא לאפיה!
שיטתו של הראב"ד מתאימה לשיטת חכמי פרובנס אחרים (הרב מנחם המאירי והרד"ק), שאוסרים רק קביעות ידועות ומוכרות שיש חשש שהן הגיעו מאמונות של עבודה זרה. על פי שיטה זו, אדם הממציא סימן לעצמו כדי לקבוע באמצעותו מה לעשות, נוהג בדרך טובה, והוא מנצל סוג של הדרכה אלוהית שמנחה את האדם מה לעשות.
גדרי האיסור > מחלוקת הראשונים האם סימן המשפיע על קבלת החלטה עתידית אסור > שיטת רש"י ובעלי התוספות

בעלי התוספות התקשו בשאלה כיצד עברו אליעזר ויהונתן על איסור ניחוש. אחד התירוצים שהציעו הוא שדווקא כאשר סומכים על הסימן באופן מוחלט הדבר אסור, אך אליעזר לא סמך באופן מוחלט על הסימן, שהרי שאל את רבקה - קודם שקידשה - בת מי היא. וכן הדבר לגבי יונתן, שבכל מקרה היה נלחם עם פלשתים, ועשה את הסימן על מנת לזרז את נערו. הסבר זה תואם את עמדתו של רש"י, שסימן האסור הוא כאשר האדם סומך עליו לחלוטין מבלי להפעיל שיקולים נוספים שיש בהם היגיון.
בכסף משנה כתב ליישב בשם הר"ן, שרק ניחוש שאין בו הגיון וסברא נאסר מהתורה, אך כאשר הסימן הגינוי ומסתבר הדבר מותר. ולכך סמך אליעזר על הסימן שעשה, שהרי אם אכן הנערה תשקה אותו מים וודאי שהיא בעלת מידות טובות ומתאימה להיות אישה ליצחק. וכן פירש גם רבי אליעזר ממיץ בספר היראים. וכן פירש המהר"ל, וסיכם את דבריו שהניחוש אסור ”רק כאשר בלא ניחוש אין טעם לדבר ההוא”.
מהלך נוסף כתב ברד"ק לפיו לא כל סימן יש לאסור מהתורה אלא רק:
מה שנהגו בהן בעלי הדעות הרעות וקבעום חוק ומנהג עליהם וחושבים כי הם המטיבים והמריעים"
וכעין דברים אלו כתב גם בספר החינוך בטעם שאסרה התורה 'ניחוש':
מצוות "תמים תהיה"

מצוות עשה מהתורה ללכת בתמימות כמו שכתוב: "תָּמִים תִּהְיֶה עִם ה' אֱלֹהֶיךָ" (ספר דברים, פרק י"ח, פסוק י"ג).
לדעת הרמב"ם אין במצווה זו תוספת על איסור ניחוש ולכן לא מנה מצווה זו במניין המצוות שלו.
לעומת זאת דעת הרמב"ן שיש כאן מצוות עשה נוספת על איסור הניחוש, שגם במקרים שאין בהם איסור ניחוש, כגון בדברים שיש בהם חכמה ושכל כחוזים בכוכבים, ימנע האדם מלדרוש בהם משום מצוות תמים תהיה. והרמב"ן מונה מצווה זו במנין התרי"ג שלו.
וכדברי הגמ':
מניין שאין שואלין בכלדיים - שנאמר תמים תהיה עם ה' אלהיך.
סימני ראש השנה

המרדכי מביא בשם תשובות הגאונים שהעירו על מנהג אכילת הסימנים בראש השנה, שיש לאסור מנהג זה מטעם איסור ניחוש, המרדכי מיישב את המנהג בכך שהוא מיוסד על 'מקרא ואגדות':
כתוב בתשובת הגאונים: וששחקתם שאנו נוחשי נחישות שאנו רגילים ליקח ראשי כבשים בראש השנה ואוכלים דבש וכל מיני מתיקה ואוכלים טיסני עם בשר שומן ואוכלין רוביא וכרתי ושאנו שוחטין תרנגולין בערב יום כפורים למספר בני הבית ושאנו מסתכלין בצפרנים בברכת מאורי האש ומטילין מים בכוס של הבדלה ורוחצים פנינו.
נשיב לכם על ראשון ראשון ועל אחרון אחרון כי הניחוש כזה טוב הוא ורובו מיסוד המקרא ואגדות על ראשי כבשים שאנו אוכלין כדי שישמענו הקדוש ברוך הוא לטובה בר"ה וישימנו לראש ולא לזנב ומה שאנו אוכלין טיסני ובשר שומן ושותין דבש וכל מיני מתיקה כדי שתהא השנה הבאה עלינו מתוקה ושמינה וכתוב כן בספר עזרא אכלו משמנים ושתו ממתקים ורוביא הוא פול המצרי אנו אוכלין כדי שירבו נכסינו כרוביא וכרתי כדי שיכרתו שונאינו... ומאחר שזה שנינו אין זה ניחוש כי אם של מצווה.... ואני אבי"ה מוסיף לאמץ הניהוגים גרסי' בפרק קמא דכריתות [דף ה ב] ופ"ג דהוריות [דף יב א]...
ראו גם

ניחוש
לקריאה נוספת

הגיון הגורל, עלי מרצבך, פרק יד, סימן וניחוש
הערות שוליים

↑  בפירושו על ספר שמואל א', פרק י"ד, פסוק ט'
↑  על תלמוד בבלי, מסכת חולין, דף צ"ה, עמוד ב'
↑  בפירושו על מסכת חולין דף צ"ה עמוד ב', דיבור המתחיל: 'כל נחש'.
↑  גור אריה על בראשית כ"ד:י"ד, באתר ספריא, בדיקה אחרונה ב־13 במאי 2021
↑  הרמב"ן (שכחת מצוות עשה, מצווה ח). ושו"ת הרשב"א המיוחסות לרמב"ן סימן רפג.
↑  להרחבה בתשובתו של המרדכי, ראו מאמרו של הרב  אורי בצלאל פישר, באתר ישיבת כרם ביבנה
דור גל

| --- | --- |

 לידה:  16 בדצמבר 1993 (בן 31) חיפה, ישראל 
 שם לידה:  דור גלייכר 
 מוקד פעילות:  ישראל 
 תקופת הפעילות:  מ-2007 
 סוגה:  דאנס, מוזיקת האוס, מוזיקת פופ 
 שיתופי פעולה בולטים:  סטטיק ‏•‏‏ ג'ורדי ‏•‏‏ רון ביטון ‏•‏‏ אלה לי להב ‏•‏‏ איתי לוי
 
דור גלייכר (נולד ב-16 בדצמבר 1993), ידוע בשם הבמה שלו דור גל, הוא תקליטן ומפיק מוזיקלי ישראלי. התפרסם בזכות עבודתו המשותפת עם הצמד סטטיק ובן-אל תבורי.
קריירה מוזיקלית

גל נולד וגדל בשכונת קריית אליעזר שבחיפה לסימה ומשה. בגיל 12 קיבל מהוריו פסנתר, והחל ללמוד לנגן עליו. במסגרת זו אהב את תחום המוזיקה הקלאסית וחקר עליו. ב-2007 עשה שימוש לראשונה בשם הבמה שלו, דור גל (נגזר משם משפחתו גלייכר), לטובת הוצאת פרויקטים מוזיקליים שונים בסוגה האלקטרונית.
ב-2008 הצטרף לקבוצת ראפ חיפאית בשם יוניק טי. היא הופיעה כמה פעמים בעיר, ופרסמה מספר סינגלים, דוגמת "להשתגע", "אני כלי" ו"יש כאן". בנוסף, שם הכיר לראשונה את לירז רוסו (לימים סטטיק). לאחר שנתיים החליט לעזוב את הלהקה, ולפתח קריירה סוליסטית. הוא החל להתפרסם כדי ג'יי, והופיע במספר מועדוני מוזיקה בחיפה.
ב-2012 התייגס ליחידת מצ"ח. לאחר שחרורו ב-2015 החל לעבוד באופן קבוע עם הצמד סטטיק ובן-אל תבורי, והיה התקליטן הקבוע שלהם בכל הופעותיהם בישראל ומחוצה לה. כמו כן, גל הפיק עבור הצמד את הרמיקסים הרשמיים של שיריהם.
ב-2017 הופיע כמופע החימום של ג'סטין ביבר בפארק הירקון. ב-2019 הוציא עם ג'ורדי ואיתי שמעוני את "Makom Like" תחת שם ההרכב החדש שלהם, "Xavier". ב-2020, טרם פרוץ מגפת הקורונה, הופיע ביחד עם סטטיק ובן-אל תבורי לצד פיטבול בתוכנית הבוקר האמריקאית Live with Kelly and Ryan. באותה שנה נפטר אביו של גל ממחלת הסרטן.
בשנת 2021 הפיק עבור ליאור נרקיס את הסינגל "גן חיות" ולאיתי לוי את "חינמים". מאוחר יותר באותה השנה כתב את "פקה פקה" של אלה לי להב, שהגיע למקום הראשון במצעד הפזמונים של המדיה פורסט. החל מאותה שנה חולק גל אולפן הקלטות משותף עם ג'ורדי. בשנת 2022 הצטרף לסטטיק, ג'ורדי, Triangle, איתי שמעוני ורון ביטון לתהליך הכנת אלבום הבכורה של סטטיק, לירז. פרט לרצועה "תחנונים" השתתף גל בכתיבת אחת עשרה רצועות האלבום. עם צאתו הגיעו השירים "לירז" ו"להיט של שיר אחד" למקום הראשון והעשירי במצעד הרשמי של גלגלצ בהתאמה. "הפשע המושלם", דואט בין סטטיק לעדן בן זקן, הגיע למקום העשירי במצעד העשירייה של כאן גימל. כמו כן, גל ליווה את סטטיק במופע הבכורה שלו בהיכל מנורה.
גל הוא אחד מבעליה של חברת "פפריקה מיוזיק" - קבוצת תקליטנים לאירועים שונים, כמו חתונות ומסיבות.
הערות שוליים

1 2  "אפילו זלגה לי דמעה כשסיימנו את ההופעה", כלבו חיפה והקריות
↑  היי! אני דור גל, ג'סט מיוזיק
↑  ליאור נרקיס - גן חיות (Prod. by Dor Gal)
↑  מערכת mako מוזיקה, ‏שמעתם כבר את שיר המסיבות של איתי לוי?, באתר ‏מאקו‏, 25 באפריל 2022
↑  אלה לי - פקה פקה (Prod. by Dor Gal)
↑  גיל משעלי, ‏"בקרוב תשמעו את הכל": סטטיק מפרק את הבית בקיסריה, באתר ‏מאקו‏, 30 בנובמבר 2022
| --- | --- |
בקרת זהויות :  NLI: 987010489266305171  VIAF: 1164114476910050585   WorldCat (עם VIAF): 1164114476910050585
סם גרייבס

סמואל ברוס גרייבס הבן (באנגלית: .Samuel Bruce Graves Jr; נולד ב-7 בנובמבר 1963) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השישי של מדינת מיזורי ברציפות מאז 2001. המחוז משתרע על פני מרבית השליש הצפוני של המדינה, מגבול מיזורי עם קנזס עד לזה עם אילינוי. עיקר אוכלוסייתה מתגוררת בחלק הצפוני של אזור קנזס סיטי. בהווה, גרייבס הוא הוותיק מבין משלחת מיזורי לשני בתי הקונגרס של ארצות הברית.